Шэрэдж и Iуфэм зыщызыузэщIа Псынабэ къуажэу зэрытIысрэ илъэс 90 ирокъу
Хьэкъун Рустам: ПщIэнтIэпс хьэлэлкIэ допсэу
ФокIадэм и 22-м илъэс 90 ирокъу Аруан щIыналъэм хыхьэ Псынабэ къуажэр къызэрыунэхурэ. Жылэдэс-хэм загъэхьэзыр а махуэшхуэр Iэтауэ ягъэлъэпIэну. Иджыблагъэ дэ зыхуэдгъэзащ щIыпIэ администрацэм и Iэтащхьэ Хьэкъун Рустам икIи нобэкIэ я Iуэхухэр зытетым зыщыдгъэгъуэзащ.
— Рустам, сыт хуэдэ ехъулIэныгъэхэр иIэу ирихьэлIэрэ Псынабэ къуажэр и махуэшхуэм?
— Дауи, илъэс бгъущI ипэкIэ ди къуажэр зэрыщытамрэ иджы зэрыхъуамрэ шурэ лъэсрэ я зэхуакущ. Псом хуэмыдэу абы зиужьащ иужь илъэс 50-м, цIыхухэм я псэукIэри хэпщIыкIыу ефIэкIуащ. Нобэ Псынабэ дыщопсэу цIыху 1721-рэ икIи унагъуэ 350-м дыщIегъу. ЗэгурыIуэрэ зэдэIуэжу дэ дытолэжьыхь щIы гектар 2932-м. Абы щыщу гектар 1100-р гъавэ щIапIэщ, 1113-р хъупIэрэ мэкъуауэпIэрэщ, жыг хадэхэм гектар 390-рэ яубыд.
Псынабэ ди республикэм и къуажэ нэхъ дахэхэм ящыщ зыщ. Абы и уэрамхэр захуэщ, бгъуэщ, жэщым ахэр ягъэнэху. Унагъуэ къэс газ, псы, уэздыгъэ, телефон йокIуалIэ. Къуажэдэсхэм жыджэру къагъэсэбэп интернетыр, жып телефонхэр, автомашинэ зэмылIэужьыгъуэхэр, нобэрей телевизорыфIхэр яIэщ. ЩIыпIэ ад-министрацэм, Iуэху куэд щызэфIагъэкI центрым, щэнхабзэмкIэ унэм, фельдшер-акушер пунктым, пощтым, библиотекэм, тыкуэнхэм цIыхухэм Iуэхутхьэбзэ зэмылIэужьыгъуэхэр фIагъ лъагэ иIэу щыхуащIэ. НыбжьыщIэхэм щIэныгъэ щызрагъэгъуэт къатитIу зэтет иджырей Iэмалхэр къыщагъэсэбэп курыт еджапIэм, цIыкIухэр сабий садым щагъасэ. СтадионитIрэ спортымкIэ гупжьей зэмылIэужьыгъуэхэрэ диIэщи, щIэблэм я узыншагъэр щрагъэфIакIуэ.
— IэнатIэр хуабжьу щызэпыубыда ди лъэхъэнэм сыт зыхэпсэукIыр псынабэдэсхэр?
— Ди къуажэдэсхэр есащ я пщIэнтIэпс хьэлэлкIэ псэужу. Псынабэ зы унагъуи щыIэу къыщIэкIынкъым и щIы кIапэр нэсу къимыгъэсэбэпу. Хуабэщхэм зиубгъуащи, абыхэм помидор, нащэ, балыджэ, нэгъуэщI хадэхэкIхэм щолэжь икIи къапыкI хъерым зыхуей хуэзэу къегъэпсэу. КъищынэмыщIауэ, куэдым джэдкъаз, Iэщ зэрахуэ, губгъуэм щIы бэджэнду къыщыIахауэ нартыху, сое, кIэртIоф, хъарбыз щыхащIэ.
Дэтхэнэ къуажэми хуэдэу, лэжьыгъэ IэнатIэ здэщыIэр школыр, сабий садыр, амбулаторэр аращи, ахэр ди цIыхухэмкIэщ нэхъыбэу къызэрызэгъэпэщар. КъищынэмышIауэ, дэ тщыщ куэд Нарткъалэрэ Налшыкрэ пщIэрэ щIыхьрэ яIэу щолажьэ.
— Фи къуажэм укъызэрыдыхьэу, абы и къабзагъми хьэуар зэрыгуакIуэми удехьэх.
— Шэрэдж псым и Iуфэм дыIусщи, абы ди хьэуар зыкъомкIэ егъэтелъыджэ. КъищынэмыщIауэ, къуажапщэм псынэ куэду къыщыщIожри, зы уэрам къэмынэу ар ирожэ, уефи уритхьэщIи хъуну.
Къемызэгъыу пхъанкIий идзыпIэ хьэблэхэм, къуажэбгъухэм зэрыщамыщIы-ным дыхуосакъ. Махуэ хэха иIэу автомашинэ хьэлъэ къыдыхьэурэ унагъуэхэм къыдагъэувыкIа кIэрыхубжьэрыхухэр деш.
— Рустам, къуажэ унафэ щIыныр, абы и Iуэху дэгъэкIыныр сыт щыгъуи тыншкъым. Фи лэжьыгъэ гугъумкIэ хэт сымэ щIэгъэкъуэн къыфхуэхъурэ?
— Къуажэ администрацэм, школым, сабий садым, щэнхабзэмкIэ унэм, амбулаторэм, полицэм и участковэ пунктым я лэжьакIуэхэр псэхьэлэлкIэ я IэнатIэм пэрытщ, я къалэнхэр дагъуэншэу сыт щыгъуи ягъэзащIэу. Жылэр зыхуей хуэгъэзэнымкIи, щIэблэр егъэджэнрэ гъэсэнымкIи хуабжьу щIэгъэкъуэнышхуэ къытхуохъу нэхъыжьхэмрэ ветеранхэмрэ я зэгухьэныгъэхэр, администрацэм и деж щылажьэ жылагъуэ советыр. Абыхэм я тхьэмадэхэу Индарокъуэ Мухьэмэд, Архэст Юрэ, Теувэ Алексей сымэ я деж сыт хуэдэ чэнджэщри щыбгъуэтынущ, Iуэху къепхьэжьами, жэщ-махуэ жамыIэу, зэрахузэфIэкIкIэ зыкъыпщIагъэкъуэнущ. Къапщтэмэ, Индарокъуэ Мухьэмэд и жэрдэмкIэ къуажэдэсхэм мылъку зэхалъхьэри, гектарищ зи инагъ кхъэщIэмрэ мэжджытым и пщIантIэмрэ гъущI хъархэмкIэ къахухьащ, хьэдэщIэлъхьэным къыщагъэсэбэп Iэмэпсымэ, хьэпшып зэмылIэужьыгъуэхэр къащэхуащ. Теувэ Алексей етIысэх имыщIэу къуажэм и тхыдэр зэфIегъэувэж, ар щIэблэм зэрабгъэдилъхьэным яужь итщ. Архэст Юрэ къару куэд ирехьэлIэ Хэку зауэшхуэм хэкIуэдахэм я фэеплъыр хъумэным, ветеранхэр зыхуэныкъуэхэмкIэ къызэгъэпэщыным.
Зы гуфIэгъуи нэщхъеягъуи жылэм къыщыхъуркъым Аруан щIыналъэм и раис-Iимам ди къуажэгъу Iэщнокъуэ Мухьэмэдрэ Псынабэм и Iимам Мамыхъу Мулидрэ хэмыту, абыхэм зэфIамыгъэкIыу. Муслъымэн нэчыхь тхынми хьэдэр зыхуей хуэгъэзэнми нэхъыбэу дызыщыгугъыр ахэращ икIи сыт хуэдэ Iуэхури харзынэу зэфIагъэкI.
Дауи, ди Iуэхухэр тэмэму зэфIэкIынтэкъым Аруан щIыналъэм и администрацэм, абы и Iэтащхьэ Куэшей Азэмэт я пашэу, сыт щыгъуи зыкъытщIимыгъакъуэу щытамэ. Сыт хуэдэ жэрдэмри абы къыщыддаIыгъ икIи лэжьыгъэм дыщытрагъэгушхуэ.
— Мыгувэу вгъэлъэпIэнущ Псынабэр жылэу зэрытIысрэ илъэс 90 зэрырикъур. Дауэ зыхуэвгъэхьэзыррэ абы?
— Къуажэм и юбилейр ди дежкIэ, дауи, махуэшхуэщ. Абы хуэфэщэну зыхуэгъэхьэзырын зэрыщIэддзэрэ куэд щIащ. Илъэс 90 дызэрырикъур дгъэлъэпIэну тедухуащ фокIадэм и 29-м. А махуэм Псынабэ нэгузыужь Iуэхугъуэхэр, спорт зэхьэзэхуэхэр щекIуэкIынущ. Къыдогъэблагъэ дыкъызетпщIыкIыжа Шэрэдж Ищхъэрэ, республикэм и адрей щIыпIэ-хэм щыщ хьэщIэхэр, адэ-мыдэкIэ щып-сэу ди къуажэгъу цIэрыIуэхэр. Дыхуейщ ар гукъинэж ящыхъуну ди къуажэдэсхэми махуэшхуэм кърихьэлIэну хьэщIэхэми.
